**Golygydd Adolygiadau**

Ffi o £500  
Tua 12 awr rhwng Awst – Rhagfyr 2024

Dyddiad Cau: 19 Gorffennaf 2024

Mae *Poetry Wales* yn chwilio am Olygydd Adolygiadau tan fis Rhagfyr 2024.

Cyfnodolyn a gyhoeddir deirgwaith y flwyddyn yw *Poetry Wales*. Mae'n cyhoeddi barddoniaeth gyfoes gan rai o'r beirdd mwyaf cyffrous o bedwar ban y byd. Yn 2025 byddwn yn dathlu trigain mlynedd o'r cyhoeddiad, a chyda chymorth Grant Cynulleidfaoedd Newydd Cyngor Llyfrau Cymru, mae’n bleser gennym gael cyhoeddi nifer o gyfleoedd cyfnod penodol i'n helpu i gynhyrchu rhifynnau cyntaf Cyfrol 60.

Mae ein Golygydd Adolygiadau presennol yn ein gadael ym mis Gorffennaf 2024. Swydd dros dro yw hon tra byddwn yn ailasesu'r rôl.

Disgrifiad Swydd

Rydym yn chwilio am Olygydd Adolygiadau a all:

* Gomisiynu, prawfddarllen, a golygu tri i bedwar adolygiad 1500 gair erbyn y dyddiad cau ar gyfer rhifyn Tachwedd 2024
* Rhoi rhywfaint o gymorth i'r golygydd gomisiynu adolygiadau erbyn y dyddiad cau ar gyfer ein rhifyn trigainmlwyddiant ym mis Mawrth 2025
* Ysgrifennu ac/neu gomisiynu adolygiadau byr ar gyfer gwefan Poetry Wales.

Ein hymgeisydd delfrydol fydd rhywun sydd:

* Â phrofiad o olygu gwaith pobl eraill
* Yn cwblhau gwaith o fewn terfynau amser
* Yn dda am ddatrys problemau os bydd unrhyw broblemau'n codi gyda gwaith comisiwn
* Yn gyfathrebwr cryf
* Â gwybodaeth am y gymuned o feirdd Cymraeg/Cymreig a chysylltiadau ag adolygwyr posibl
* Heb unrhyw gysylltiadau â chyhoeddwyr a allai eu gwneud yn rhagfarnus – wrth hyn, nid ydym yn golygu cyhoeddi llyfr gyda chyhoeddwr penodol, ond yn gweithio iddo, bod ar bwyllgor neu’n hyrwyddo cyhoeddwr penodol
* Yn ymrwymedig i adolygu a thynnu sylw at waith ystod o ysgrifenwyr a lleisiau gwahanol
* Â phrofiad bywyd o hiliaeth, ableddiaeth, trawsffobia, homoffobia ac/neu dlodi

Mae Poetry Wales bob amser yn agored i ystyried buddsoddi mewn rhywun a all ddangos potensial datblygu i ni yn y rôl hon, er efallai na fyddant yn gallu dangos pob un o’r meini prawf delfrydol a restrir uchod.

Bydd yr ymgeisydd llwyddiannus yn derbyn sesiynau hyfforddi ar olygu a chynhyrchu cyfnodolion proffesiynol a golygu ymarferol.

Telerau ac Amodau

Ffi: £500

Cyfnod: Gorffennaf/Awst 2024 – Rhagfyr 2024

Nifer yr oriau: Tua 12 awr dros y 6 mis

Oriau Gwaith: Gallwch ffitio'r gwaith hwn o amgylch eich ymrwymiadau eraill. Fodd bynnag, bydd yn ofynnol ichi ymuno â ni mewn un cyfarfod cynhyrchu o leiaf cyn cyhoeddi pob rhifyn, a gynhelir ar brynhawn Llun i Gwener, ac a fydd yn para tua 1.5 awr.

Lleoliad: Gweithio o bell, gyda'r dewis o weithio yn swyddfa Pen-y-bont ar Ogwr

I ymgeisio

Rydym yn gofyn i bob ymgeisydd anfon **NAILL AI** llythyr cyflwyno byr heb fod dros ddwy dudalen o hyd **NEU** fideo ohonoch chi'ch hun heb fod yn fwy na phum munud o hyd. Nid ydym yn ffafrio'r naill na’r llall, a byddwn yn hapus i dderbyn y ddau fformat, felly mae rhyddid ichi ddewis y fformat sy'n gweddu orau ichi.

Yn eich llythyr cyflwyno neu eich fideo, dywedwch wrthym amdanoch chi, y profiadau, y sgiliau a'r rhinweddau sydd gennych sy'n berthnasol i'r swydd, ac egluro ychydig mwy ynghylch yr hyn y byddech yn gobeithio ei gyflawni yn rôl y Golygydd Adolygiadau.

Os ydych chi'n meddwl y byddech ar eich gorau yn ymgeisio mewn fformat arall, cysylltwch â ni. Mae ein prosesau recriwtio yn hyblyg ar yr amod eu bod yn parhau i fod yn deg â phawb, felly rhowch wybod inni a oes ffordd arall inni saernïo eich cais neu gyfweliad i gyd-fynd â'ch anghenion gwybyddol penodol.

Bydd ymgeiswyr yn cael eu rhoi ar y rhestr fer ac yn cael eu cyfweld trwy Zoom.

**Gwnewch gais yn Saesneg.**

Anfonwch eich cais at info@poetrywales.co.uk erbyn **19 Gorffennaf 2024**.